CELEX: 32010R0408
Language: hu
Date: 2010-05-11 00:00:00
Title: A Tanács 408/2010/EU rendelete ( 2010. május 11. ) a Burmával/Mianmarral szembeni korlátozó intézkedések megújításáról és megerősítéséről szóló 194/2008/EK tanácsi rendelet módosításáról

12.5.2010   
            
            
               HU
            
            
               Az Európai Unió Hivatalos Lapja
            
            
               L 118/5
            
         A TANÁCS 408/2010/EU RENDELETE
   (2010. május 11.)
   a Burmával/Mianmarral szembeni korlátozó intézkedések megújításáról és megerősítéséről szóló 194/2008/EK tanácsi rendelet módosításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 215. cikke (1) bekezdésére,
   tekintettel a Burmával/Mianmarral szembeni korlátozó intézkedések megújításáról szóló, 2010. április 26-i 2010/232/KKBP tanácsi határozatra (1),
   tekintettel az Európai Bizottság és az Unió külügyi és biztonságpolitikai főképviselője közös javaslatára,
   mivel:
   
               (1)
            
            
               A 2010/232/KKBP tanácsi határozat 4. cikke bizonyos meghatározott árukategóriák beszerzésének, Burmából/Mianmarból az Unióba történő behozatalának és szállításának tilalmáról rendelkezik.
            
         
               (2)
            
            
               A 2010/232/KKBP tanácsi határozat 8. cikke előírja a nem humanitárius segélyek vagy fejlesztési programok felfüggesztését is, amely alól kivételt képeznek bizonyos meghatározott célokat támogató projektek és programok.
            
         
               (3)
            
            
               A 194/2008/EK rendelet (2) előírja a 2. cikk (2) bekezdésében meghatározott árukategóriák beszerzésének, behozatalának és szállításának tilalmát. Világossá kell tenni azonban, hogy ezen áruk Burmában/Mianmarban történő beszerzésének tilalma nem vonatkozik azokra az esetekre, amikor a beszerzés humanitárius segélyprogram vagy projekt, illetve olyan nem humanitárius fejlesztési program vagy projekt részét képezi, amely a 2010/232/KKBP határozat 8. cikkének a), b) és c) pontjában meghatározott célokat támogatja.
            
         
               (4)
            
            
               Ezért a 194/2008/EK rendeletet ennek megfelelően módosítani kell,
            
         ELFOGADTA EZT A RENDELETET:
   1. cikk
   A 194/2008/EK rendelet 2. cikke a következő bekezdéssel egészül ki:
   
      „(5)   A korlátozás alá eső termékek beszerzésének a (2) bekezdés b) pontjában előírt tilalma nem vonatkozik a Burma/Mianmar területén zajló azon humanitárius segélyprogramokra és projektekre, valamint nem humanitárius fejlesztési programokra és projektekre, amelyek az alábbiakat támogatják:
      
                  a)
               
               
                  emberi jogok, demokrácia, jó kormányzás, konfliktusmegelőzés és a civil társadalom kapacitásának fejlesztése;
               
            
                  b)
               
               
                  egészség és oktatás, a szegénység enyhítése és különösen az alapvető szükségletek kielégítése és a megélhetés biztosítása a lakosság legszegényebb és legkiszolgáltatottabb rétegei számára; vagy
               
            
                  c)
               
               
                  környezetvédelem és különösen a nem fenntartható, erdőpusztuláshoz vezető túlzott fakitermelés problémájának kezelésére irányuló programok.
               
            A IV. mellékletben felsorolt weboldalakon feltüntetett megfelelő illetékes hatóság előzetesen engedélyezi a szóban forgó, korlátozás alá eső áruk beszerzését. Az érintett tagállam az ezen bekezdés alapján kiadott valamennyi engedélyről tájékoztatja a többi tagállamot és a Bizottságot.”
   
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. május 11-én.
      
         
            a Tanács részéről
         
         
            az elnök
         
         Á. GONZÁLEZ-SINDE REIG
      
   
   
      (1)  HL L 105., 2010.4.27., 22. o.
   
      (2)  HL L 66., 2008.3.10., 1. o.